#### **MINISTERUL MEDIULUI**

#### ORDIN Nr. \_\_ din \_\_\_\_2023

**cu privire la organizarea și funcționarea Comisiei tehnice pentru analiza calității raportului privind evaluarea impactului de mediu**

            În temeiul prevederilor art. **51** alin. (4) din Legea nr. 86/2014 privind evaluarea impactului asupra mediului (Monitorul Oficial al Republicii Moldova, 2014, nr. 174–177, art. 393),

**ORDON:**

          1. Se aprobă regulamentul cu privire la organizarea și funcționarea Comisiei tehnice **pentru analiza calității raportului privind evaluarea impactului de mediu,** conform anexei.   
            2. Prezentul ordin se publică în Monitorul Oficial al Republicii Moldova.   
            3. Controlul asupra executării prezentului Ordin se pune în sarcina Ministerului Mediului.

**MINISTRUL MEDIULUI                                IORDANOV Iordanca-Rodica**

Ordinul ministrului mediului

nr. \_\_\_\_\_\_\_ din \_\_\_\_\_\_\_\_\_\_\_\_\_\_\_\_ 20\_\_\_\_

**Regulamentul**

**privind organizarea și funcționarea Comisiei tehnice pentru analiza calității raportului privind evaluarea impactului de mediu**

**Capitolul I**

**Dispoziții generale**

1. Regulamentul privind organizarea și funcționarea Comisiei tehnice pentru analiza calității raportului privind evaluarea impactului de mediu (în continuare – Regulamentul) stabilește procedura de organizare și funcționare a Comisiei tehnice, rolul, structura, competența și activitatea Comisiei tehnice.
2. Regulamentul este elaborat în baza art. **51** alin. (4) din Legea nr. 86/2014 privind evaluarea impactului asupra mediului (*în continuare- Legea nr. 86/2014*).
3. Comisia tehnică este un organ consultativ care se constituie şi funcționează conform prevederilor prezentului regulament.
4. Rolul Comisiei tehnice este de a evalua calitatea raportului privind evaluarea impactului asupra mediului și de a elabora opinia cu privire la calitatea raportului privind evaluarea impactului asupra mediului în conformitate cu art. **104 alin. (2) al Legii nr. 86/2014.**
5. Analiza calității raportului privind evaluarea impactului asupra mediului este efectuată în conformitate cu Ghidul de evaluare a calității raportului privind evaluarea impactului asupra mediului, aprobat prin ordin al ministrului mediului în temeiul art. 104 alin. (8) al Legii nr. 86/2014.

**Capitolul II**

**Constituirea și structura Comisiei tehnice**

1. Comisia tehnică este constituită prin ordin al ministrului mediului în temeiul art. 51 alin. (1), al Legii nr. 86/2014.
2. Comisia tehnică este formată din președinte, vicepreședinte și alți membri.
3. Funcția de președinte al Comisiei tehnice (*în continuare* *- Președinte*) este exercitată de către șeful Direcției politici de prevenire a poluării din cadrul Ministerului Mediului.
4. Funcția de vicepreședinte al Comisiei tehnice (*în continuare –Vicepreședinte*) este exercitată de către șeful Direcției evaluarea de mediu din cadrul Agenției de Mediu.
5. Potrivit art. 51 alin. (1) al Legii nr. 86/2014, membrii Comisiei tehnice sunt reprezentanți ai următoarelor instituții publice:
6. Ministerul Sănătății;
7. Ministerul Mediului;
8. Ministerul Infrastructurii și Dezvoltării Regionale;
9. Agenția "Moldsilva";
10. Agenția Națională Arheologică;
11. Agenția Națională de Reglementare a Activităților Nucleare, Radiologice și Chimice;
12. Agenția pentru Geologie și Resurse Minerale;
13. Agenția "Apele Moldovei";
14. Inspectoratul General pentru Situații de Urgență.
15. Componenţa nominală a Comisiei tehnice se aprobă prin ordinul ministrului mediului.
16. Fiecare instituție publică, desemnează, în scris, prin decizie a conducătorului instituției, un membru titular și un membru supleant din rândul funcționarilor publici care întrunesc criteriile de calificare prevăzute la art.51 alin. (2) al Legii nr. 86/2014 și care vor asigura reprezentarea în Comisia tehnică.
17. Membrul titular sau în absența acestuia, membrul supleant reprezintă punctul de vedere a instituțiilor publice care i-au desemnat.
18. Mandatul membrului Comisiei tehnice poate fi revocat de către autoritatea care l-a desemnat, prin notificare în scris a Președintelui Comisiei tehnice, cu cel puțin 3 zile înainte de desfășurarea ședinței Comisiei tehnice, în circumstanțe care exclud posibilitatea executării atribuțiilor sale în calitate de membru:
19. temporar:
20. existența conflictului de interese al membrului;
21. concediul de odihnă;
22. concediul medical;
23. permanent:
24. eliberarea din funcție;
25. deces.
26. În caz de revocare atât a membrului titular, cât și al membrului supleant al Comisiei tehnice, atribuțiile acestora în cadrul Comisiei tehnice pot fi îndeplinite de persoanele nou numite în funcțiile respective, în condițiile stabilite la pct.12, fără un alt ordin al Ministerului Mediului.

**Capitolul III**

**Atribuțiile Președintelui și membrilor Comisiei tehnice**

1. Președintele Comisiei tehnice are următoarele atribuții:
2. desemnează Secretarul Comisiei tehnice din rândul funcționarilor Agenției de Mediu;
3. reprezintă Comisia tehnică în raport cu alte entități;
4. convoacă și conduce ședințele Comisiei tehnice;
5. aprobă agenda ședințelor în baza proiectului elaborat de secretarul Comisiei tehnice;
6. înainte de începerea fiecărei ședințe reaminteşte celor prezenţi prevederile referitoare la conflictul de interese;
7. invită membrii Comisiei tehnice să voteze și declară rezultatele votului;
8. semnează actele emise în numele Comisiei tehnice;
9. desemnează, după caz, pentru anumite activități planificate, implicarea:

* experților naționali sau internaționali, reprezentanți ai mediului academic și reprezentanți ai organizațiilor neguvernamentale care promovează protecția mediului;
* reprezentanților unor servicii publice şi structuri responsabile pentru: furnizarea de utilități, administrarea parcurilor şi grădinilor publice, arhitectură şi urbanism, situri arheologice şi monumente istorice, arii naturale protejate de stat şi monumente ale naturii, administrare fond forestier şi agricol, etc.

1. În absența Președintelui, atribuțiile acestuia sunt exercitate de către Vicepreședinte.
2. Membrii Comisiei tehnice au următoarele atribuții:
3. participă la ședințele Comisiei tehnice;
4. evaluează calitatea raportului privind evaluarea impactului asupra mediului, ținând cont de aspectele prevăzute la art. 104 alin. (1) al Legii nr.86/2014 și orientările practice din Ghidul privind evaluarea calității raportului privind evaluarea impactului asupra mediului aprobat prin ordinul ministrului mediului;
5. se pronunța pe marginea fiecărei probleme puse în discuție la ședința Comisiei tehnice și, după caz, oferă o opinie separată cu privire la calitatea raportului privind evaluarea impactului asupra mediului, reflectând poziția instituțiilor publice pe care le reprezintă;
6. acordă expertiza și recomandările necesare prin prisma prevederilor legale prevăzute în Legea nr.86/2014 și a rolului Comisiei tehnice;
7. să notifică Președintele Comisiei tehnice, despre existența conflictului de interese în conformitate cu pct. 41.
8. În vederea exercitării atribuțiilor prevăzute de prezentul Regulament, membrii Comisiei tehnice au dreptul:
9. de a fi informați cu privire la activitatea Comisiei tehnice;
10. de a oferi recomandări și propuneri în legătură cu agenda propusă și subiectele examinate în cadrul ședințelor Comisiei tehnice;
11. de a se abține de la vot și de la exprimarea de opinii cu privire la orice chestiune în care se află în conflict de interese.
12. Membrii Comisiei tehnice nu beneficiază de recompensă pentru activitatea desfășurată în cadrul Comisiei tehnice.
13. Participanții implicați în temeiul pct. 16 lit. h), au un rol consultativ, iar opiniile acestora sunt consemnate în procesul-verbal al Comisiei tehnice.

**Capitolul IV**

**Atribuțiile Secretarului Comisiei tehnice**

1. Lucrările de secretariat a Comisiei tehnice sînt asigurate de către secretarul Comisiei tehnice (*în continuare – Secretarul*), desemnat din cadrul Direcției evaluarea de mediu a Agenției de Mediu, de către vicepreședintele Comisiei tehnice.
2. Secretarul Comisiei tehnice exercită următoarele atribuții:
3. asigură suportul logistic în activitatea Comisiei tehnice și organizarea activității acesteia;
4. asigură recepționarea și sistematizarea documentelor (*în continuare- documente*), din partea Agenției de Mediu:
   * 1. programul de realizare a evaluării impactului asupra mediului, elaborat în conformitate cu prevederile art. 101 al Legii nr. 86/2014;
     2. raportul privind evaluarea impactului asupra mediului, în temeiul art. 102 alin. (7);
     3. copiile de pe comentariile și propunerile recepționate de către Agenția de Mediu din partea publicului interesat, în rezultatul organizării consultărilor publice asupra raportului privind evaluarea impactului asupra mediului la activitatea planificată, în temeiul art. 102 alin. (11) al Legii nr.86/2014;
     4. copia procesului-verbal al ședinței de dezbateri publice, în temeiul art.103 al Legii nr.86/2014;
     5. pentru activitățile planificate la nivel transfrontalier – inclusiv copia rezultatelor consultărilor cu autoritățile publice locale interesate și cu publicul interesat al părții afectate, organizate în conformitate cu cerințele stabilite de comun acord de către Părți, în cadrul consultărilor inițiale prevăzute la art.13 alin. (4) al Legii nr. 86/2014;
5. întocmește în baza documentelor parvenite de la Agenția de Mediu proiectul agendei ședințelor de lucru care cuprinde date privind subiectul supus examinării, data, locul și ora desfășurării ședinței de lucru și îl prezintă pentru aprobare Președintelui;
6. întocmește invitația de participare și o transmite membrilor Comisiei tehnice;
7. asigură distribuirea documentelor membrilor Comisiei tehnice, spre examinare în ședințe conform pct.25;
8. duce evidența prezenței, cu identificarea motivului fiecărui caz de absență a membrului în cauză și a opiniilor prezentate de către fiecare membru al Comisiei tehnice în cadrul tuturor ședințelor;
9. întocmește procesul-verbal al ședințelor Comisiei tehnice;
10. întocmește proiectul opiniei cu privire la calitatea raportului privind evaluarea impactului asupra mediului și îl înaintează membrilor și Președintelui Comisiei tehnice spre aprobare;
11. remite către Agenția de Mediu, Direcția evaluarea de impact, opinia cu privire la calitatea raportului privind evaluarea impactului asupra mediului și procesul-verbal al ședințelor Comisiei tehnice după aprobarea acestora de către Președintele și membrii Comisiei Tehnice;
12. asigură stocarea, arhivarea și publicarea sistematizată a proceselor-verbale al ședințelor Comisiei tehnice și al opiniilor cu privire la calitatea raportului privind evaluarea impactului asupra mediului în registrul creat în acest scop de către Agenția de Mediu și publicat pe pagina web oficială a acesteia, la compartimentul dedicat evaluării calității raportului privind evaluarea impactului asupra mediului de către Comisia tehnică;
13. exercită alte atribuții indispensabile activității Comisiei tehnice.

**Capitolul V**

**Procedura de desfășurare a ședințelor Comisiei tehnice**

1. În termen de 4 zile de la recepționarea copiei de pe procesul-verbal privind dezbaterile publice de la Agenția de Mediu, în conformitate cu art. 103 alin. (7) al Legii nr. 86/2014, Secretarul Comisiei tehnice îndeplinește atribuțiile prevăzute la pct. 23 lit. c), d) și e).
2. Agenda ședinței Comisiei tehnice și documentele corespunzătoare se expediază membrilor Comisiei tehnice cu cel puțin 7 zile înainte de data desfășurării ședinței prin intermediul poștei electronice, la adresa oficială indicată de fiecare membru.
3. Ședința se deschide și este prezidată de către Președinte. În lipsa Președintelui Comisiei tehnice, ședința este prezidată de către Vicepreședintele acestuia, iar în lipsa Vicepreședintelui – de către un membru al Comisiei tehnice, ales în cadrul ședinței.
4. Ședința se consideră deliberativă dacă la aceasta participă cel puțin 2/3 din numărul total de membri. Președintele precizează dacă este întrunit cvorumul necesar de membri și anunță ordinea de zi.
5. Participarea membrilor Comisiei tehnice în cadrul ședințelor este obligatorie. Membrul Comisiei tehnice este obligat până la data desfășurării ședinței să informeze Președintele Comisiei, Secretarul acesteia și supleantul său despre absența sa de la ședința Comisiei tehnice sau imposibilitatea participării la examinarea unui subiect de pe ordinea de zi. Membrul titular este obligat să transmită materialele examinate membrului său supleant.
6. În cazul în care unul dintre membrii titulari ai Comisiei tehnice absentează, acesta este înlocuit cu un membru supleant, care exercită funcțiile membrului absent. Efectuarea unei asemenea înlocuiri se consemnează în procesul-verbal al ședinței Comisiei tehnice.
7. Comisia tehnică își exercită rolul consultativ prin dezbaterea documentelor supuse analizei și exprimarea de fiecare membru în parte a poziției față de conținutul documentelor prezentate.
8. Dezbaterile în cadrul ședinței Comisiei tehnice, se consemnează în procesul-verbal al ședinței, care reflectă poziția fiecărui membru al Comisiei tehnice. Opiniile acestora sunt reflectate în procesul-verbal. Copia procesului-verbal se expediază membrilor Comisiei tehnice, în termen de 5 zile de la data desfășurării ședinței.
9. Dacă membrul Comisiei tehnice nu poate exprima un punct de vedere în cadrul şedinței, acesta poate solicita un termen de cel mult 3 zile pentru formularea unei poziții scrise. Acesta se transmite în scris Preşedintelui cât şi membrilor Comisiei tehnice. În absența acestui punct de vedere, se consideră că membrul Comisiei tehnice nu are obiecții.
10. Deciziile Comisiei tehnice se adoptă cu votul majorității membrilor prezenți în cadrul ședinței. Fiecare membru are un vot. Deciziile sînt adoptate prin vot deschis după examinarea și exprimarea opiniei de către membri. În caz de paritate a voturilor, votul Președintelui Comisiei tehnice este decisiv.
11. În baza deciziei Comisiei tehnice, Secretarul întocmește proiectul opiniei cu privire la calitatea raportului privind evaluarea impactului asupra mediului, care se prezintă membrilor și Președintelui Comisiei tehnice spre aprobare prin intermediul poștei electronice, la adresa oficială indicată de fiecare membru. Membrii aprobă sau după caz, prezintă propuneri, comentarii sau completări în termen de 3 zile de la data recepționării copiei opiniei cu privire la calitatea raportului privind evaluarea impactului asupra mediului. Dacă la expirarea acestui termen, lipsește punctul de vedere a membrilor Comisiei tehnice, se consideră că acesta nu are obiecții.
12. În termen de 3 zile de la data aprobării proiectului opiniei cu privire la calitatea raportului privind evaluarea impactului asupra mediului de către membrii și Președintele Comisiei tehnice, Secretarul o transmite în scris Agenției de Mediu.
13. Dacă informația inclusă în raportul privind evaluarea impactului asupra mediului este insuficientă, Comisa tehnică indică în opinia cu privire la calitatea raportului privind evaluarea impactului asupra mediului, aspectele necorespunzătoare ale raportului și poate recomanda măsuri pentru definitivarea acestuia.
14. Opinia cu privire la calitatea raportului privind evaluarea impactului asupra mediului are caracter de recomandare și este luată în considerare de către Agenția de Mediu la emiterea deciziilor conform art. 104 și 105 ale Legii nr. 86/2014 privind evaluarea impactului asupra mediului.

**Capitolul VI**

**Circuitul informației și asigurarea confidențialității și imparțialității**

1. Circuitul informației și documentelor, inclusiv documentelor electronice, este asigurat prin intermediul Secretarului, cu utilizarea adreselor electronice oficiale (*guvernamentale)*, în format electronic (PDF).
2. Se interzice circuitul documentației și fluxul informațional relaționat competenței Comisiei tehnice, între membrii Comisiei și Secretar, prin intermediul adreselor electronice personale sau rețelelor de socializare.
3. Membrii Comisiei tehnice acționează în baza principiilor de integritate, independență, imparțialitate, obiectivitate, corectitudine, profesionalism, transparență și responsabilitate publică.
4. În cazul în care unul dintre membrii Comisiei tehnice, constată existența conflictului de interese, în sensul Legii nr. 133/2016 privind declararea averii și a intereselor personale, acesta notifică în scris sau prin email Președintele Comisiei tehnice imediat, dar nu mai tîrziu de 3 zile de la data constatării, despre conflictul de interese în care se află acesta sau alt membru al Comisiei tehnice.
5. În funcţie de natura conflictului de interese, Comisia tehnică, în cel mult 5 zile de la data notificării, examinează notificarea privind conflictul de interese și decide, după caz, necesitatea revocării membrului afectat de conflictul de interese.
6. Membrul afectat de conflictul de interese este revocat de către autoritatea care l-a desemnat și este înlocuit cu membrul supleant.
7. Fiecare membru al Comisiei tehnice asigură confidențialitatea informațiilor analizate și este responsabil de corectitudinea și volumul informației expediate, de veridicitatea datelor de contact prezentate pentru uz în cadrul Comisiei tehnice, precum și de protecția datelor cu caracter personal și a altor informații cu accesibilitate limitată care le-au devenit cunoscute în cadrul activității în Comisia tehnică în conformitate cu Legea nr.133/2011 privind protecția datelor cu caracter personal.